text: Finalekamp i Horsens
  29 oktober 2010 kl. 12.22
  Træner Morten Wieghorst havde håbet på en hjemmekamp i kvartfinalerne i Ekstra Bladet Cup, men FC Nordsjælland skal en tur til Horsens.
  FC Nordsjællands forsvarende pokalvindere kommer på endnu en opgave på udebane i kvartfinalerne i Ekstra Bladet Cup, når de senere på efteråret gæster AC Horsens.
  Det er fjerde gang i træk, at træner Morten Wieghorsts mandskab skal forsøge at vinde på udebane. Foreløbig er det dog sket med stor succes, senest med torsdagens 3-2-sejr hos OB.
  Hjemmeholdet fra Horsens må også møde frem til kampen med selvtillid, efter at østjyderne netop har ekspederet FC København ud af turneringen.
  I de øvrige kampe får Randers FC besøg af Lyngby, mens FC Midtjylland skal en tur til Århus for at møde AGF. I den sidste kamp tager AaB imod Esbjerg.
  Kvartfinalerne spilles i perioden fra 9. til 11. november.
  